b'\n_START_ARTICLE_\nHallintoriita\n_START_PARAGRAPH_\nHallintoriita on julkisoikeudelliseen oikeussuhteeseen perustuva erimielisyys. Se ratkaistaan hallintolaink\xc3\xa4yt\xc3\xb6n periaatteiden mukaisesti, vaikka kohteena ei olekaan hallintop\xc3\xa4\xc3\xa4t\xc3\xb6s, johon haetaan muutosta. Hallintoriita on menettelykeino silloin, kun hallintoviranomaisella ei ole toimivaltaa ratkaista oikeusriitaa hallintop\xc3\xa4\xc3\xa4t\xc3\xb6ksell\xc3\xa4. T\xc3\xa4ll\xc3\xb6in p\xc3\xa4\xc3\xa4t\xc3\xb6s on vain viranomaisen kannanotto asiassa._NEWLINE_Tyypillisi\xc3\xa4 hallintoriita-asioita ovat edunpalautus- ja korvausasiat, esimerkiksi julkisyhteis\xc3\xb6jen v\xc3\xa4liset riidat maksujen suorittamisesta. Hallinto-oikeuden p\xc3\xa4\xc3\xa4t\xc3\xb6s on usein tarpeen my\xc3\xb6s, jos perit\xc3\xa4\xc3\xa4n takaisin viranomaisen my\xc3\xb6nt\xc3\xa4m\xc3\xa4\xc3\xa4 avustusta tai korvausta. Hallintoriidassa vaaditaan tavallisesti suoritustuomiota tai asiantilan vahvistavaa vahvistustuomiota._NEWLINE_Hallintoriidan peruss\xc3\xa4\xc3\xa4nn\xc3\xb6s on hallintolaink\xc3\xa4ytt\xc3\xb6lain 69 pyk\xc3\xa4l\xc3\xa4. Hallintoriita-asia saatetaan vireille hakemuksella. T\xc3\xa4llaisia asioita k\xc3\xa4sittelev\xc3\xa4 yleinen viranomainen on jokin hallinto-oikeus, jonka ratkaisuun voi hakea muutosta korkeimmasta hallinto-oikeudesta.'